Document ID: /fineweb-2-swissfilter-quality_10-filterrobots/filtered/02038.jsonl.gz/5568

La videoteca online Netflix ha survegnì blers novs utilisaders en l’emprim quartal. Damai che la glieud è bler dapli a chasa pervi da la pandemia da corona ha Netflix, tenor atgnas indicaziuns, registrà bunamain 16 milliuns clients novs. Quai è dubel uschè bler sco quai che la videoteca online aveva anc spetgà il schaner. Fin la fin dal quartal ha Netflix dumbrà 183 milliuns abunaments.
Plinavant è il temp da schaner fin mars il quartal che Netflix è creschì il pli ferm dapi che la firma è vegnida fundada avant 13 onns. La svieuta da la videoteca online è creschida durant l'emprim quartal per radund 28% sin 5,8 milliardas dollars. Il gudogn è cun 709 milliuns dollars pli che sa dublegià.